Postup, ktorý musí  okresný úrad, ako povinná osoba dodržať pri vybavovaní všetkých žiadostí, návrhov a iných podaní, vrátane príslušných lehôt
 
1.	Postup pri sprístupňovaní informácií:

Ak ide o žiadosť podanú ústne, vyhotoví sa z nej formulár o prijatí ústnej žiadosti, zaeviduje sa v podateľni, na centrálnom registri a doručí sa vecne príslušnému odboru na vybavenie.

Ak žiadosť neobsahuje predpísané náležitosti, povinná osoba bezodkladne vyzve žiadateľa, aby neúplnú žiadosť doplnil.

Vo výzve sa určuje lehota na doplnenie žiadosti, ktorá je minimálne 7 dní. Po márnom uplynutí lehoty určenej na doplnenie žiadosti sa vec odloží bez vydania rozhodnutia.

Informácie sa sprístupňujú bezplatne s výnimkou úhrady vo výške, ktorá nesmie prekročiť výšku materiálnych nákladov za sprístupnenie informácií (§ 21 ods. 1 zákona č. 211/2001 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov, ktorými sú náklady na 
a)	obstaranie technických nosičov  dát, a to najmä diskiet, kompaktných diskov,
b)	vyhotovenie kópií požadovaných informácií, a to najmä na papier,
c)	obstaranie obalu, a to najmä obálok,
d)	odoslanie informácií, a to najmä na poštovné (§1 vyhlášky č. 481/2000 Z. z. o podrobnostiach úhrady nákladov za sprístupnenie informácií),

2.	Lehoty na vybavenie:

1) Žiadosť o sprístupnenie informácií Okresný úrad Trnava vybaví bez zbytočného odkladu, najneskôr do ôsmich pracovných dní odo dňa podania žiadosti alebo odo dňa odstránenia nedostatkov žiadosti (§ 14 ods. 2 a 3), ak tento zákon neustanovuje inak.
 
(2) Zo závažných dôvodov môže okresný úrad predĺžiť lehotu (ods. 1), najviac však o osem pracovných dní. Závažnými dôvodmi sú:
a) vyhľadávanie a zber požadovaných informácií na inom mieste, ako je sídlo Okresného úradu  Trnava, Kollárova 8, Trnava,
b) vyhľadávanie a zber väčšieho počtu oddelených alebo odlišných informácií požadovaných na sprístupnenie v jednej žiadosti,
c) preukázateľné technické problémy spojené s vyhľadávaním a sprístupňovaním informácie, o ktorých možno predpokladať, že ich možno odstrániť v rámci predĺženej lehoty.
 
(3) Predĺženie lehoty okresný úrad oznámi žiadateľovi bezodkladne, najneskôr pred uplynutím lehoty (ods. 1). V oznámení uvedie dôvody, ktoré viedli k predĺženiu lehoty.

Pri vybavovaní iných podaní okresný úrad dodržiava lehoty podľa § 49 ods. 2 zákona č. 71/1967 Zb. o správnom konaní, a to:
•	v jednoduchých veciach rozhodne bezodkladne,
•	v ostatných prípadoch, ak osobitný právny predpis neustanovuje inak, rozhodne do 30 dní od začatia  konania,
•	vo zvlášť zložitých prípadoch rozhodne najneskôr do 60 dní,
•	ak nemožno rozhodnúť ani v tejto lehote, môže lehotu primerane predĺžiť odvolací orgán.